b'\n_START_ARTICLE_\nFrancesc Peracaula i Masagu\xc3\xa9\n_START_SECTION_\nBiografia\n_START_PARAGRAPH_\nEstudi\xc3\xa0 a l\'Escola Municipal de M\xc3\xbasica de Barcelona, i el 1892 hi aconsegu\xc3\xad l\'acc\xc3\xa8ssit al primer premi del curs superior de piano. S\'establ\xc3\xad a l\'Alt Pened\xc3\xa8s i entre el 1902 i 1931 dirig\xc3\xad la coral gelidenca Societat Coral Artesans. En diverses ocasions va fer de director de conjunts musicals sadurninencs: l\'orquestra La Principal de Sant Sadurn\xc3\xad el 1902, el Coro Sadurninense el 1927, l\'orquestra Uni\xc3\xb3n Sadurninense el 1930. Form\xc3\xa0 un duet amb Antoni Torell\xc3\xb3 i Romeu (1873-1953), amb Peracaula tocant el piano i Torell\xc3\xb3 el viol\xc3\xad (1906), i entre els anys 1932 i 1936 toc\xc3\xa0 en tercet amb els violinistes Dom\xc3\xa8nec Pons\xc3\xa0 i Joan Peracaula, fill seu. Compongu\xc3\xa9 una sardana, "Rosa", el 1907. Tingu\xc3\xa9 per deixebles de piano i solfeig els futurs m\xc3\xbasics gelidencs Joaquim Llopis i Rius i Pere Pallar\xc3\xa8s i Guilera, pel cap baix._NEWLINE_Va ser secretari municipal de Gelida (del 1902 \xc3\xb3 1903 a novembre del 1936 i del 1939 fins al 1942. Amb Pelegr\xc3\xad Torell\xc3\xb3 i Borr\xc3\xa0s (1837-1917), secretari de l\'ajuntament de Sant Sadurn\xc3\xad d\'Anoia, public\xc3\xa0 el llibre Gelida, notes pera sa hist\xc3\xb2ria tretes dels arxius de l\'igl\xc3\xa9sia parroquial y del ajuntament (Barcelona: Pere Ortega, 1906). En les seves darreries, i en homenatge al conjunt de la seva obra, l\'ajuntament de Gelida el va fer "fill adoptiu de Gelida" en jubilar-se (1943), i li dedic\xc3\xa0 un c\xc3\xa8ntric carrer.\n_START_SECTION_\nJoan Peracaula\n_START_PARAGRAPH_\nEl seu fill, Joan Peracaula i Torell\xc3\xb3 (1905 - 28 d\'agost del 1998) va ser violinista. Despr\xc3\xa9s d\'estudiar al conservatori del Liceu (el 1926 hi obtingu\xc3\xa9 la medalla de plata del vuit\xc3\xa8 curs de viol\xc3\xad), toc\xc3\xa0 en l\'Orquestra Pau Casals i els anys 1932-1936 toc\xc3\xa0 en treset amb el tamb\xc3\xa9 violinista Dom\xc3\xa8nec Pons\xc3\xa0 i, al piano, el seu pare, Francesc Peracaula. Form\xc3\xa0 part (1959, 1965) de l\'Agrupaci\xc3\xb3 de Cambra de l\'Escola del Mar i toc\xc3\xa0 en recitals fins al 1985.'